Tal zûc dal balon no je vere che al gjolt cui che si contente. Al gjolt e al vinç cui che al prove a fâ di plui. Al è par chest che l’Udin al piert in cjase dal Cesena: parcè che si contente, al cîr di tignî sot control la partide, cence masse sfuarçs, e ae fin le cjape tal comedon.
Pal Cesena, denant dai siei tifôs, par resons di classifiche e par no peirdi dutis lis sperancis di salvece, al esist dome un risultât: la vitorie. L’Udin al à dôs pussibilitâts e za sul imprin de partide al sielç la seconde, ven a dî chê di no sburtâsi masse indenant e di no discuvierzisi masse indaûr. Par sù par jù une mieze ore l’incuintri al reste in belance, cul Udin che al prove a fâ alc in atac cun Di Natale e Thereau, il Cesena che al imbastìs cualchi azion ofensive sburtade di Brienza e nissune des dôs formazions che e rive a jessi pardabon pericolose.
Lis primis veris ocasions a rivin tal ultin cuart di ore dal prin timp e a son pai parons di cjase, cuntun tîr di Defrel su sugjeriment di Brienza, parât di Karnezis, e cuntune cross di Brienza par Capelli, neutralizât cence fastidis ancjemò dal puartîr dal Udin. L’Udin al rispuint cun Di Natale e cun Danilo, che a cirin di profitâ di un pâr di indecisions di Leali.
Tal secont timp la situazion in sostance no cambie: i atacs no atachin, i puartîrs no àn nuie ce fâ e ta chei altris setôrs tra i blancs e neris furlans e chei romagnûi il colôr dominant al è il grîs, a part cualchi iniziative di Allan e di Brienza.
Salacor, cul passâ dal timp, lis robis pal Udin a van ancjemò in piês, stant che il Cesena si zove de frescjece di Rodriguez, mandât in cjamp di Di Carlo al puest di Defrel, che inte vierzidure dal ultin cuart di ore di zûc si cjate tal puest just, tal moment just e cu la bale juste: pinelade di Brienza, conclusion cul cjâf e balon tal sac daûr di Karnezis.
Badu, Danilo e Bruno Fernandes a provin a dreçâ la partide, ma al è masse tart e a rivin a fâ masse pôc. Cussì il risultât nol cambie e l’Udin al siere in neri une partide grise. E mancul mâl che i risultâts di chês altris scuadris no van masse mâl pe scuadre di balon furlane.
fur_Latn fur_Latn fur_Latn fur_Latn fur_Latn fur_Latn